b'\n_START_ARTICLE_\nVojna proti terorizmu\n_START_PARAGRAPH_\nV\xc3\xb4jna pr\xc3\xb3ti teror\xc3\xadzmu (angle\xc5\xa1ko War on Terror) je sklop globalnih ukrepov vlad nekaterih dr\xc5\xbeav (predvsem in na \xc4\x8delu z ZDA) za nevtralizacijo mednarodnih skupin, ki so ozna\xc4\x8dene kot teroristi\xc4\x8dne - predvsem radikalnih fundamentalisti\xc4\x8dno islamskih skupin, kot je Al Kaida - ter sklop ukrepov za zagotovitev, da t. i. \xc2\xbbmalopridne\xc2\xab\xc2\xa0dr\xc5\xbeave ne bodo ve\xc4\x8d podpirale teroristi\xc4\x8dnih dejavnosti. Strategija je bila sprejeta kot glavni ukrep po teroristi\xc4\x8dnih napadih 11. septembra 2001. Zaradi ohlapne definicije pojmov \xc2\xbbterorizem\xc2\xab\xc2\xa0in \xc2\xbbterorist\xc2\xab\xc2\xa0na mednarodni ravni ter dvoumne vojne proti terorizmu prihaja do problemov, ki se posebno odra\xc5\xbeajo v mno\xc5\xbei\xc4\x8dnih protestih in napadih mnogih kritikov._NEWLINE_Slednji precej kritizirajo ameri\xc5\xa1ko strategijo vojne proti terorizmu, ki ni dobro dolo\xc4\x8dena in naj ne bi nikoli prinesla \xc5\xbeeljenih rezultatov oz. naj zaradi narave terorizma ne bi bila nikoli kon\xc4\x8dana. Obenem zaradi te strategije po celem svetu prihaja do oboro\xc5\xbeenih konfliktov, vojna proti terorizmu pa je postala tudi opravi\xc4\x8dilo za \xc5\xa1tevilne nelegalne operacije zahodnih sil (predvsem gre za oboro\xc5\xbeene sile ZDA in zveze NATO), ki po mnenju kritikov slu\xc5\xbeijo popolnoma druga\xc4\x8dnim interesom in ciljem. Take operacije so vzrok za \xc4\x8dedalje ve\xc4\x8dje nasprotovanje javnosti in protiameri\xc5\xa1ko razpolo\xc5\xbeenje v svetu._NEWLINE_Prva vojna v okviru vojne proti terorizmu je bil napad na Afganistan (operacija Trajna svoboda), kjer je Al Kaida imela opori\xc5\xa1\xc4\x8da in vadbene centre za urjenje svojih pripadnikov. Ta operacija je zru\xc5\xa1ila talibanski re\xc5\xbeim, Al Kaida pa je izgubila ve\xc4\x8dino opori\xc5\xa1\xc4\x8d in vadbenih centrov. Kljub temu so ameri\xc5\xa1ke sile in sile zveze NATO \xc5\xa1e vedno vpletene v spopade s talibanskimi gverilci, saj so se talibani verjetno uspeli do dolo\xc4\x8dene mere reorganizirati._NEWLINE_Pod okriljem \xc2\xbbvojne proti terorizmu\xc2\xab\xc2\xa0je bila za\xc4\x8deta tudi vojna med koalicijo voljnih in Irakom. Predsednik ZDA George W. Bush je trdil, da re\xc5\xbeim Sadama Huseina nudi zato\xc4\x8di\xc5\xa1\xc4\x8de teroristom in da poseduje oro\xc5\xbeje za mno\xc5\xbei\xc4\x8dno uni\xc4\x8devanje. Ta izjava (podpora terorizmu), tako kot napa\xc4\x8dna izjava o ira\xc5\xa1kem oro\xc5\xbeju za mno\xc5\xbei\xc4\x8dno uni\xc4\x8devanje, ostaja nedokazana, saj oro\xc5\xbeja za mno\xc5\xbei\xc4\x8dno uni\xc4\x8devanje \xc5\xa1e do danes niso na\xc5\xa1li. Velik del javnosti in poznavalcev je zato mnenja, da so napadu na to dr\xc5\xbeavo botrovali drugi vzroki, kot strate\xc5\xa1ka potreba po zalogah nafte ali drugi geopoliti\xc4\x8dni interesi za nadzor nad obmo\xc4\x8djem._NEWLINE_S podobnimi obto\xc5\xbebami se soo\xc4\x8da tudi Iran, pri katerem nekatere zahodne dr\xc5\xbeave moti jedrski program, s katerim naj bi Iran razvijal jedrsko oro\xc5\xbeje, \xc4\x8deprav Iran trdi, da gre za civilen jedrski program. Nekateri zaradi teh obto\xc5\xbeb \xc5\xbee vle\xc4\x8dejo vzporednice z napadom na Irak._NEWLINE_Ameri\xc5\xa1ke sile so brez dovoljenja pakistanski oblasti za\xc4\x8dele tudi omejene operacije v Pakistanu. 3. septembra 2008 so ameri\xc5\xa1ke sile ob podpori letalstva napadle nekaj vasi na pakistanski strani meje in ubile vsaj 20 ljudi. Po trditvah tiskovnih predstavnikov ameri\xc5\xa1ke vojske naj bi \xc5\xa1lo za upornike iz vrst Al Kaide, po pakistanskih trditvah pa naj bi \xc5\xa1lo za civiliste. Ta operacija je v Pakistanu spro\xc5\xbeila glasna nasprotovanja.'